Imtella' Ġunju 2, 2021 - Aġġornata 2 Ta' Ġunju, 2021 6:22pm Rapport: Fiorella Pace Studenti mill-ewwel sena tal-iskola primarja sal-aħħar sena tal-iskola sekondarja li fallew ħafna lezzjonijiet minħabba l-pandemija se jkollhom l-opportunità li jirkupraw u jkomplu minn fejn ħallew fil-mixja edukattiva tagħhom. Il-Ministru għall-Edukazzjoni Justyne Caruana ħabbret programm li se jsir b'finanzjament ta' fondi Ewropej li tlaħħaq is-somma ta' kwart ta' miljun ewro li permezz tiegħu 2,360 student li fallew l-iskola matul din is-sena skolastika se jingħataw għajnuna f'diversi suġġetti. Il-Ministru Caruana qalet li meta faqqgħet il-pandemija waħda mill-miżuri kienet dik li jingħalqu l-iskejjel u sostniet li fis-sena sena skolastika 2020 – 2021 kien hemm livell għoli ts' assenteiżmu fost l-istudenti. Qaqlet li hu għalhekk li se jsir dan il-programm ta' rkupru fit-tagħlim u l-edukazzjoni tat-tfal. "Aħna għaddejjin b'analiżi kontinwa tal-impatt tal-pandemija fuq it-tfal u fuq l-istudenti tagħna u allura rajna li kien hemm cohort ta' studenti li fallew l-iskola u allura l-ħtieġa li jirkupraw dak li tilfu u għalhekk dawn il-courses, il-catch up programmes tas-sajf…. veru waqt is-sajf iżda huwa l-mument li nibdew nindirizzaw l-impatt kemm jista' jkun malajr. Għandna dawn is-sessjonijiet li se jkunu kemm fiżiċi u wkoll virtwali u l-intiża hi biex nagħtu lura dak li ntilef matul din is-sena minħabba l-pandemija", qalet il-Ministru Caruana. Dan il-programm ta' rkupru se jkun mifrux fuq 8 ġimgħat li jibdew mit-12 ta' Lulju, bil-lezzjonijiet ikunu mit-8.30 ta' filgħodu sa nofsinhar. Il-Ministru Caruana qalet li se jkun hemm 4 ċentri għall-istudenti tal-iskejjel primarji, 4 ċentri għall-istudenti fil-livell medju u sekondarju. Is-Segretarju Parlamentari għall-Fondi Ewropej Stefan Zrinzo Azzopardi qal li l-Gvern qed jinvesti fondi tal-UE li permezz tagħhom se nagħtu aktar opportunitajiet lil iktar tfal biex ikomplu jimxu 'l quddiem fil-mixja edukattiva tagħhom. Intant, TVM staqsa lill-Ministru Justyne Caruana x'rispons hemm s'issa għal skola sajf ta' din is-sena li se tibda malli tintemm din is-sena skolastika. Il-Ministru Caruana qalet li l-applikazzjonijiet diġà qabżu 'l tas-sena l-oħra, indikazzjoni li l-attendenza se tkun waħda tajba.